KIRJALLINEN KYSYMYS E-2568/00 esittäjä(t): Daniel Varela Suanzes-Carpegna (PPE-DE) komissiolle. Euroopan laivanrakennusteollisuus.



Virallinen lehti nro 136 E , 08/05/2001 s. 0050 - 0051



KIRJALLINEN KYSYMYS E-2568/00 esittäjä(t): Daniel Varela Suanzes-Carpegna (PPE-DE) komissiolle (1. elokuuta 2000) Aihe: Euroopan laivanrakennusteollisuus Vastauksessaan esittämääni kysymykseen P-1980/00(1) toimista, joita Euroopan komissio toteuttaa Euroopan laivanrakennusteollisuuden puolustamiseksi korealaista polkumyyntiä vastaan, komission jäsen Lamy ilmoitti, että Euroopan unioni on hyväksynyt kansainvälisen sopimuksen, Euroopan unionin ja Korean tasavallan hallituksen välisen virallisen pöytäkirjan, joka tuli voimaan 22. kesäkuuta 2000. Tämän sopimuksen mukaan Korean tasavalta lupaa täyttää velvoitteensa avoimesta kirjanpidosta, tukien lopettamisesta ja kaupallisesti kannattavasta hintakäytännöstä. Tämän toteuttamiseksi määrätään tilapäisestä kuulemisjärjestelystä, jolla seurataan, että Korea noudattaa näitä velvoitteita. Korea on jo hyväksynyt 18. ja 19. heinäkuuta 2000 pidettäväksi suunnitellut kuulemiset. Komission jäsen toteaa vastauksessaan myös, että sopimuksen toiminta tarkistetaan sopimuksen mukaisesti Brysselissä syyskuussa 2000 pidettävässä kokouksessa. Lopuksi Lamy ilmoittaa, että komissio seuraa edelleen Korean toimia sopimuksen täytäntöönpanemiseksi ja että komission on ilmoitettava neuvostolle syyskuun lopussa kuulemisten tuloksista ja, niihin perustuen, tulevaisuudessa noudatettavasta strategiasta. Voiko komissio tiedottaa Korean kanssa heinäkuussa käytävien kuulemisten tuloksista ja konkreettisista toimenpiteistä, joita Korea on mahdollisesti toteuttanut sopimuksen täytäntöönpanemiseksi? Voiko komissio ilmoittaa, mitä toimia toteutetaan, jos Korea ei täytä sopimuksesta johtuvia velvoitteitaan ja onko komissio edelleen valmis, niin kuin vastauksessa edelliseen kysymykseeni P-0729/00 vahvistetaan, käynnistämään tutkimuksen, joka saattaa päätyä käsiteltäväksi WTO:n riitojenratkaisuelimessä, jos Euroopan laivanrakennusteollisuus nostaa kanteen kaupan esteistä annetun asetuksen nojalla? Onko Euroopan laivanrakennusteollisuus jo nostanut tällaisia kanteita ja jo on, mitä toimenpiteitä Euroopan komissio toteuttaa niiden suhteen? Voiko Euroopan komissio tiedottaa tämän asian kehityksestä jatkossa ja erityisesti syyskuussa Brysselissä pidettävän kokouksen tuloksista? (1) EYVL C 53 E, 20.2.2001, s. 197. Pascal Lamyn komission puolesta antama vastaus (26. syyskuuta 2000) Yhteisön ja Korean välillä Soulissa 18. ja 19. heinäkuuta 2000 pidetyt yhteisymmärryspöytäkirjaan liittyvät kuulemiset käytiin avoimessa ja rakentavassa ilmapiirissä. Tämän ensimmäisen kuulemiskierroksen tuloksia voidaan pitää suhteellisen myönteisenä. Osana avoimuuspyrkimyksiä Korea onkin toimittanut huomattavan määrän luonteeltaan juridisia, taloudellisia ja rahoituksellisia tietoja ja asiakirjoja, joita analysoidaan paraikaa komissiossa. Tämä lisäksi on saavutettu kaksi merkittävää tulosta: - Korea on hyväksynyt telakoilla toimitettavaa, polkumyyntiä koskevaan kyselylomakkeeseen perustuvaa tutkimusta koskevan periaatteen; tutkimuksen tarkoituksena on todentaa se, että korealaisten telakoiden tarjoamat sopimushinnat vastaavat normaaliarvoa (tullitariffeja ja kauppaa koskevan GATT-yleissopimuksen polkumyyntikoodin määritelmän mukaisesti); - toisen kuulemiskierroksen hyväksyminen syyskuulle sopimuksen toiminnan selvittämiseksi kokonaisuudessaan ja erityisesti se, että seuraavalla kierroksella keskitytään etsimään ratkaisuja kahdenvälisiin erimielisyyksiin. Tässä yhteydessä korealaisten telakoiden hiljattain tekemää ilmoitusta tiettyjen alusten hinnan korottamisesta 510 prosentilla sekä sitä, että Korean viranomaiset ovat ottaneet käyttöön hintojen valvontamekanismin, voidaan pitää ensimmäisinä rohkaisevina merkkeinä. Komissio on kuitenkin varovainen näiden hyvän tahdon eleiden suhteen ja odottaa Korean esittävän tehokkaita ratkaisuja toisessa kuulemistilaisuudessa, joka on tarkoitus pitää syyskuun 2000 jälkipuoliskolla. Komissio tiedottaa neuvostolle syyskuun 2000 lopussa kuulemisen tuloksista. Parlamentti pidetään luonnollisestikin ajan tasalla. Euroopan laivanrakennusteollisuus on ilmoittanut äskettäin, että se aikoo tehdä kaupan esteitä koskevan asetuksen(1) nojalla valituksen välittömästi, jos kuulemiskierroksen tuloksia ei pidetä tyydyttävinä. Kahdenvälisen vuoropuhelun kariutuessa menettely voisi johtaa asian viemiseen Maailman kauppajärjestön (WTO) käsiteltäväksi, jolloin tavoitteena on Korean rankaiseminen sen harjoittamista tuki- ja polkumyyntikäytännöistä sekä kyseisten epäkohtien korjaaminen. (1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi, EYVL L 349, 31.12.1994.